ສິງກະໂປຢາກລົງທຶນກໍ່ສ້າງສວນສາທາລະນະປະດິດສ້າງຫວຽດນາມ-ສິງກະໂປ
ການຕ້ອນຮັບລະຫວ່າງ 2 ຝ່າຍ
(ພາບ: bnews.vn)
ທີ່ການພົບປະໃນຕອນບ່າຍວັນທີ 27/5, ທ່ານ ຫງວຽນແທ່ງຟອງ, ປະທານຄະນະກຳມະການປະຊາຊົນນະຄອນ ໂຮ່ຈີມິນ ແລະ ທ່ານ Kelvin Teo, ຜູ້ອຳນວຍການຝ່າຍບໍລິຫານບໍລິສັດ Sembcorp Development, ປະເທດສິງກະໂປ ໄດ້ມີການແລກປ່ຽນກ່ຽວກັບໂຄງການລົງທຶນສວນສາທາລະນະປະດິດສ້າງ ຫວຽດນາມ - ສິງກະໂປ ຢູ່ນະຄອນ ໂຮ່ຈີມິນ. ທີ່ການພົບປະ, ທ່ານ ຫງວຽນແທ່ງຟອງ ໃຫ້ຮູ້ວ່າ: ນະຄອນ ໂຮ່ຈີມິນ ມີຄວາມເອົາໃຈໃສ່ເປັນພິເສດເຖິງບັນດາຂົງເຂດທີ່ບໍລິສັດ Sembcorp Development ມີທ່າແຮງຄື: ກໍ່ສ້າງນະຄອນຂຽວ, ສະອາດ, ໝູນໃຊ້ພະລັງງານຜະລິດຄືນໃໝ່, ພະລັງງານແຮງລົມ, ແສງຕາເວັນ. ນີ້ກໍ່ແມ່ນການກຳນົດທິດພັດທະນາຂອງນະຄອນ ໂຮ່ຈີມິນ ແລະ ປາດຖະໜາຢາກໃຫ້ບໍລິສັດ Sembcorp Development ເອົາໃຈໃສ່ລົງທຶນເຂົ້າບັນດາຂົງເຂດນີ້. ສ່ວນທ່ານ Kelvin Teo ໃຫ້ຮູ້ວ່າ: ໂຄງການສວນສາທາລະນະປະດິດສ້າງ ຫວຽດນາມ - ສິງກະໂປ ແມ່ນສວນສາທາລະນະທີ່ມີສູນການຄ້າ, ຮັບປະກັນບໍລິເວນຄົ້ນຄ້ວາ ແລະ ຄຸນນະພາບການດຳລົງຊີວິດດີທີ່ສຸດໃຫ້ນັກຊ່ຽວຊານ, ນັກວິທະຍາສາດໃນຂົງເຂດຄົ້ນຄ້ວາວິທະຍາສາດ. ສວນສາທາລະນະປະດິດສ້າງ ຫວຽດນາມ - ສິງກະໂປ ຈະເຕົ້າໂຮມບັນດານັກຊ່ຽວຊານຫຼາຍຂະແໜງຂອງໂລກເຂົ້າຄົ້ນຄ້ວາ, ປະດິດສ້າງ ແລະ ພັດທະນາບັນດາຜະລິດຕະພັນໃໝ່. ທ່ານ Kelvin Teo ຢັ້ງຢືນວ່າ: ໂຄງການນີ້ສຳເລັດຈະຮັບໃຊ້ໃຫ້ແກ່ການພັດທະນາເສດຖະກິດຂອງນະຄອນ ໂຮ່ຈີມິນ, ພ້ອມທັງດຶງດູດນັກລົງທຶນໃນຂົງເຂດເຕັກໂນໂລຢີສູງ, ປະກອບສ່ວນໃຫ້ແກ່ການພັດທະນາຂອງນະຄອນ.
(ແຫຼ່ງຄັດຈາກ VOV)